Nowoslicy (JK/SN). Jako wjeršk dotalneho dźěła Nowosličanskeho hońtwjerskeho drustwa hódnoćeše předsyda Pětr Wawry zawčerawšim w swojej rozprawje na hłownej a wólbnej zhromadźiznje we wjesnym kulturnym domje lońše wupłaćenje wotnajenskich dochodow čłonam drustwa. Z tym mějachu woni prěni wjetši wužitk z toho, zo swoje pola a lěsy hajnikam přenajimaja.
Škodow w minjenych dźesać lětach wobstaća drustwa njebě, a z hajnikami su jara derje wušli. Poměr k třom aktiwnym hońtwjerjam hódnoćeše Wawry jako jara dobry, tež hdyž so hońtwa na teritoriju drustwa hižo tak njewudani kaž hišće před lětami. Hońtwjerska bilanca bě tuž jara skromna. Günther Winter, kiž pola Nowoslic na hońtwu chodźi, rjekny, zo hłowne dźěło hajnikow w minjenym lěće bě, po wobchadnych njezbožach zahinjenu dźiwinu z dróhow rumować. To hajnikow jara boli, wosebje hdyž jedna so wo młodu sornu, kotraž bě sućelna, abo wo rjaneho dańka w najlěpšich lětach žiwjenja.
szl_Latn szl_Latn